સુખી થવાના ઘણા માર્ગ ધર્માચાર્યો, શિક્ષકો, લેખકો, ચિંતકો બતાવતા રહ્યા છે. દરેક માણસ ભૂલ તો કરે જ છે પણ ભૂલ કર્યા પછી એમાંથી બોધપાઠ ગ્રહણ કરી બીજી વખત તે જ ભૂલ ન થાય તે બાબતની કાળજી રાખે તે માણસ સુખી થાય છે. જો માનવી શીખવા માગે તો તેની દરેક ભૂલ તેને કંઇને કંઇ શીખામણ આપે જ છે. વાસ્તવમાં એવું હોય છે કે માણસ અન્યની ભૂલ શોધવામાં પાવરધો હોય છે. અન્યને નીચો દેખાડવામાં એને ખૂબ જ મજા આવતી હોય છે. ધારો કે તમે અન્યનો દોષ શોધવામાં સફળ થયા તો તે વાતનો નિર્દેશ કર્યા પછી તમારે એને એ ભૂલ સુધારી લેવામાં મદદ કરવી જોઇએ. સહકાર, સંપ, સહાનુભૂતિ જેવા સદગુણો ઉપર તો માનવ સમાજની ઉન્નતિનો આધાર રહેલો છે. ડગલેને પગલે આ વાત યાદ રાખવા જેવી છે. કામ કરશે તેની ભૂલ થશે, કામ જ નહીં કરે તેની ભૂલ નહીં થાય. તો શું ભૂલથી બચી જવા માટે કામ જ નહીં કરવું?